बिसायख’थिनि जोहै रायजोफोरा सोरखौबा राजा खालामनो हायो । हादरनि उदांस्रिनि सोमावसारनायाव मैखोम बिफाव लानाय गोदोनि कंग्रेस दोलोनि दैदेनगिरि-मावथिफोरा गोहोखौ नागिरनानै गाज्रि खुंथाय खालामदोंमोन होननानै अजद होबोदों। आरो बे सुबुंखान्थि गोहोनि राहाखौ गाज्रि खुंथायसिम लांदों होननानैबो अजद सिखांदोंमोन अब्ला हादरनि रायजो-राजाफोरा बिसायख’थिनि जोहै बिसोरनि गोहोखौ गैया खालामदोंमोन। बिनि उनावबो गोबां खेब हादरनि रायजो-राजाफोरा बेलद बिलायनि जोहै खुंथायगिरिनि गोहोखौ गैया खालामनायनि फोरमान दं। माबेबा राजखान्थि दोलोआ जेब्ला गोहोयाव थानानै रायजोनिथिं बिखुं खालामनानै राजखान्थिखौ गाज्रि महरै बाहायोब्ला, बि राजखान्थि दोलोखौ रायजोफोरा बिसायख’थि समाव साजा होयो। बे बाथ्राया जोंनि हादराव लोगोसे गोबां रायजोफोराव बेयो बाहाय जादों। नाथाय दासान्दै भारत हादरनि संसदीय सुबुंखान्थिया जेन सिगांनि गोसोम दागोखौ खोमोरनो थांगासिनो दं। बिदिनो भारतीय सुबुंखान्थिखौ रैखा खालामनो हानाय राहायानो जाबाय बिसायख’थि । बोसोरबानि उन-उन संसदनि गाहाय सदन लकसभा आरो गोबां रायजोनि बिधान सभानि बिसायख’थिफोरा खुंजायो। आरो बि बिसायख’थिनि जोहै गोबां मासि देरहानो हानाय राजखान्थि दोलो एबा लोगोयारि जानाय गोबां राजखान्थि दोलोफोरा मिरु नङाबा रायजोनि सोरखारखौ दानानै लायो। हादरनि संसदीय सुबुंखान्थिनि जारिमिनाव फोजौलाय-फाहायलाय बायदि जाथायफोरा जाबोगासिनो दंब्लाबो थांनाय जि बोसोरसोनिफ्राय बेयाव एसे गोसोम दागो नांनाय बादि नुनो मोन्दों । सुबुंखान्थियाव रायजोखौनो राजा बुंनाया नंमारगौना ? जुदि नंमारगौबा बे सुबुंखान्थिनि गोहोखौ गोख्रों खालामनो हायो। बे गोख्रों खालामनायाव बयबो रायजोफोरा सांग्रां जानांगोन। अब्लासो राजखान्थि दोलोनि दैदेनगिरिफोरा रायजोनि खाथियाव खर’ गंग्लायगोन। नाथाय राजखान्थियाव रांखावरिनि गोहो आरो मोदोमनि गोहोया दासान्दै सोलिनो हमदों। लुबैहोनाय आरो फाव फान्दायनायनि जोहै गोहोयाव फैनो नाजानाय सोलिदों । संसदीय सुबुंखान्थियाव गाज्रिनि फान्दायनाया बाहाय जानो थांगासिनो दं। राजखान्थि दोलोफोरा सुबुंखान्थिनि नेम-खान्थिफोरखौ सिगाङाव लाफ्लानानै रायजोफोरखौ थगायनो सानो एबा थगायो। बिनि जाहोनाव फारसेथिं रायजोफोरा नायख्ल’ख्ल’ जानांगौ जायो आरो खनले-खनले नासय जानांगौ जानानै फैदों। गुबुन फारसे राजखान्थि दोलोफोरनि गेजेराव गोहो नागिरनाया गाज्रि बादायलायनाय सोमजिदों। हादरआ खोमानानै लानो थांगासिनो दं बिनि मोजां बाहायनायखौ होननानै साननो गोनां जादों। दासान्दै जों नुनायखौ बुंनांगोनदि राजखान्थि दोलोफोरा खुंथायनि गोहोखौ लानो बायदि फान्दायनायनि फान्दो सानायखौ होबथानो थाखाय गोबां मिरु गौथुमखौ बाहायनो आखायाव लादों। माबेबा दोलोया गोहोयाव थानाय समाव सोरबा मन्थ्रि-एमपि नङाबा एमएलएनि जाख्ल’नाय एबा बेलेबेजेयाव लोबबा थानायखौ मिथिनो मोननायनि उनाव, बि दोलोआ गोहोयाव गैया जायोब्ला गोहोयाव फैनाय गोदान सोरखारआ बिदि बेलेबेजेनि केसफोरखौ खोबनानै दोनो। माने नायबिजिरा। नाथाय जेब्ला फिन बिसायख’थिया फैयो अब्ला बै जाख्ल’नाय एबा बेलेबेजे केसनि सायाव गोख्रों राहा लानाय नुयो। थामहिनबा बै जाख्ल’नाय केसखौ लानानै बिसायख’थियाव हाथियार बादि बाहायो। बिदि थासारिनि थाखाय खायसे गोहो गोरा दैदेनगिरिफोरा बाध्य’ जानानै खुंथायाव थानाय दोलोयाव हाबनानै गावनि राजखान्थिनि फोथारखौ रैखा खालामनो नाजानाय नुयो। बिदि जाथायफोरा मिरु आरो गोबां रायजोयाव जानायखौ नुनो मोनो। बिदि थासारिया जोंनि आसाम रायजो थामहिनबा बिटिआरआव जानो थांनायखौ एसे इसारा मोननाय जादों। बिदि जामारोब्ला सुबुंखान्थि हादरनि थाखाय बे मोजां नङा। बेखौ होबथागोन सोर ?